
Toimintasuunnitelma 2027
Melamajavat ry hallitus

Toiminta-ajatus ja tavoitteet
Melamajavat on Satakunnan suurin ja aktiivisin melontaseura. Toiminta-ajatuksena ja tavoitteenamme on järjestää jäsenille monipuolista retki-, juniori- ja kilpamelontaa sekä koulutustoimintaa. Melonnan iloa ja tietoisuutta jaamme myös järjestämällä kesäkauden aikana vuokraustoimintaa, yleisölle tarkoitettuja tapahtumia sekä koululais- ja esim. TYHY-ryhmille melotuksia, joissa vetäjät opastavat hieman melontatekniikkaa ja suunnittelevat melontareitin ryhmän kokoonpano huomioon ottaen. Mahdollisuuksien mukaan olemme mukana melontaolosuhteiden ja lajin näkyvyyden kehittämisessä eri foorumeissa. 
Kilpailujärjestäjinä olemme hioneet järjestelyt huippuluokkaan. Kokemäenjoki ja melontavajan tiivis tapahtumaympäristö, talkooväen luomasta tunnelmasta puhumattakaan takaavat hyvät kilpailuolosuhteet vuodesta toiseen. Kesän 2026 onnistuneiden maratonmelonnan SM-kisojen jälkeen kilpailut järjestetään Porissa myös vuonna 2027. Suunnitteilla on myös uusi Yyteri-melonta, kansainvälinen avovesikisa Yyterissä.

Keski-ikäisen melontaseuramme tulevaisuus näyttää hyvältä. Jäseniä on Suomisport-järjestelmään siirtymisen jälkeen seurassa noin 170. Myös nuorisotoimintamme on vakaata. 

Viimeisen parin vuoden aikana jäsenille tarkoitetut pidemmät ja lyhyemmät retket ovat hiljaisempien vuosien jälkeen taas runsastuneet – kiitos monien, kouluttautuneiden melonnanohjaajien. Jäsenten käytössä on kattava ja laadukas retkimelontakalusto kahdessa tukikohdassa, Hevosluodossa ja Meri-Kappelissa, mikä mahdollistaa myös omatoimisen retkeilyn sekä merellä että jokiympäristössä. Retkeilytaitoja pidetään yllä monilla seuran järjestämillä kursseilla ja harjoituksissa.

Melamajavien toimintaa pyöritetään pääosin talkoovoimin. Ainoastaan vuokraustoiminnasta vastaavat kesätyöntekijämme ovat palkattuja. Seuran aktiivista toimintaa varten tarvitsemme talkoovoimaa moniin eri tehtäviin: retkien vetämiseen, koulutuksiin, ryhmämelotuksiin, sunnuntaivuokrauksiin, vajan- ja kaluston ylläpitoon, vajan isompiin remontteihin, hallitustyöhön, tiedottamiseen jne. Talkootöistä ilmoitetaan WhatsApp-ryhmissä. Talkootoimintaan voi ilmoittautua ja ehdottaa itselleen sopivaa talkoopanosta myös sähköpostitse info@melamajavat.fi.

Turvallisuudesta huolehtiminen kaikissa muodoissaan on Melamajaville avainasia. Olemme laatineet Melamajavien Reilun pelin säännöt ja hyväksyneet ne seuran hallituksessa 15.2.2024. Ne perustuvat Olympiakomitean hyväksymään Reilu peli – urheiluyhteisön eettiset periaatteet -ohjeeseen vuodelta 2021. Reilun pelin sääntöjä pidetään esillä erityisesti juniori- ja kilpailutoiminnassa turvallisen toimintaympäristön varmistamiseksi. Sen lisäksi olemme vuonna 2026 laatineet ja hyväksyneet seuran hallituksessa turvallisuuspainotteisen Ohjeen Melamajavien yleisömelontoihin, jota sovelletaan peruskurssilla, ryhmä- ja koululaismelotuksissa, Naisten melonnassa ja yleisöretkillä (esim. Linturetki ja Kuutamomelonta). 


Retkimelonta	

Retkitiimin palaveri järjestetään alkuvuodesta, jolloin suurin osa retkistä päätetään. Kokoukseen voivat osallistua kaikki retkistä kiinnostuneet. Lisää retkiä retkikalenteriin voidaan ja mielellään lisätään myöhemminkin. Melontakauden aikana järjestetään ilta- ja päiväretkiä sekä yönyli- ja viikonloppuretkiä. Jäsenistön niin halutessa voidaan järjestää myös pidempi, useamman päivän mittainen retki. Meriretkiä järjestetään sekä Kappelin tukikohdasta käsin että kalustoa muualle kuljettaen. Ohjelmaan pyritään ottamaan joka vuosi myös joki- ja järviretkiä. Retkiä voidaan järjestää myös yhdessä naapuriseurojen kanssa. Yhteisretket ovat avoimia kaikille Melamajavien ja yhteistyöseurojen jäsenille ja myös maksuttomia.

Retket tulee järjestää niin, että kuljetukset muualta kuin vajalta tai Kappelista lähteville retkille ovat kaikille mahdollisia esim. kimppakyydein, ja niin, että kajakkikuljetus on tarvittaessa järjestetty. Trailerin vetoauton kuljettajille maksetaan kilometrikorvaus. Muut kuljetuskustannukset jaetaan lähtijöiden kesken. 

Retkistä tehdään retkikuvaukset, joissa kerrotaan kohteen ja ajankohdan lisäksi arvioitu matkan pituus, vaatimustaso, tarvittavat varusteet sekä muuta retkellä huomioitavaa. Retkistä tulee tiedottaa seuran verkkosivuilla, jäsenpostilla, Facebookissa (Melamajavien ja ”Mennäänkö melomaan” -ryhmät) sekä WhatsApp-ryhmissä.

Vuodesta 2026 alkaen on tarjottu jäsenille mahdollisuus omiin, useamman päivän mittaisiin melontaretkiin seuran muovisella melontakalustolla, jota voi ennakkovarauksen perusteella kuljettaa myös muihin lähtöpaikkoihin. Tulevan talven aikana luodaan vielä puuttuva varausjärjestelmä ja tiedotetaan asiasta kevään aikana. Kappelin kaluston maksimivarausaikaa on pidennetty ja tarjottu mahdollisuus kuljettaa Kappelin kalustoa esim. tekniikkaharjoituksiin.





Tapahtumat

Uusille ja aloitteleville melojille tarkoitetut info/tutustumistilaisuudet otetaan muutaman vuoden tauon jälkeen taas ohjelmaan. Tarkoituksena on, että myös mahdollisimman monet ’vanhat’ jäsenet ovat mukana innostamassa ja ohjaamassa uusia jäseniä mukaan seuran toimintaan. Keväällä ja alkukesällä järjestetään ainakin yksi tapaaminen sekä vajalla että Kappelissa. Tapaamisten yhteydessä voidaan tehdä myös pieni melontaretki. 

Melontakauden aloittaa toukokuun puolivälissä yhdessä Porin kaupungin ympäristötoimen kanssa järjestettävä linturetki. Puoli päivää kestävä, yleisölle suunnattu retki on ollut aiempina vuosina erittäin suosittu. Pohdittavana on myös kokonaan uuden yleisötapahtuman järjestäminen keskikesällä.

Yleisölle tarkoitettu kuutamomelonta järjestetään aiempien vuosien tapaan täydenkuun aikaan elokuun jälkipuolella. Suuren suosion vuoksi kuutamomelonta on toteutettu vuosina 2025 ja -26 kahtena peräkkäisenä iltana, mihin pyritään myös vuonna 2027.

[bookmark: _Hlk211517557]Jo runsaan vuosikymmenen ajan Kokemäenjoella kesämaanantaisin järjestetty matalan kynnyksen yleisötapahtuma, Naisten melonta on vuodesta toiseen säilyttänyt yleisönsä. Naisten melonnan olosuhteet ovat parantuneet kevään ja kesän 2025 aikana toteutettujen kahden Leader-hankkeen myötä, joissa uusittiin Lanajuovan ja Fäärtinjuovan melontalaiturit nuotiopaikkoineen sekä avattiin umpeenkasvanutta Lanajuopaa niittämällä. Naisten melonta on tarkoitettu sekä jäsenille että seuraan kuulumattomille. Naisten melontaa jatketaan myös kesällä 2027. Uusia vetäjiä tarvitaan!

Uutena, pelkästään seuran jäsenille suunnattuna tapahtumana järjestetään keväällä 2027 retkikajakkien huoltoilta, mikäli löydetään kajakkien huoltoon perehtynyt vetäjä. Huoltoillassa perehdytään käytännössä erityisesti lasikuitupintojen ja niiden mahdollisten vaurioiden korjaukseen ja huoltoon.

Vajalla järjestetään sekä keväällä että syksyllä siivous- ja kunnostustalkoot, jotka ovat samalla melontakauden avajaiset ja syksyllä kauden päättäjäiset.

Melamajavien joukkue on vuosia osallistunut valtakunnalliseen Suomi Meloo -tapahtumaan – viimeisen kerran kesällä 2024. Kesän 2026 juhlamelonta oli viimeinen perinteiseen tapaan järjestetty Suomi Meloo. 40 vuotta Suomea ristiin rastiin kulkenut viikon mittainen tapahtuma muuttuu jatkossa yhdessä paikassa järjestettäväksi, pitkän viikonlopun mittaiseksi retkimelontatapahtumaksi. Melamajavat pyrkii kokoamaan joukkueen uudentyyppiseen Suomi Meloo -tapahtumaan vuonna 2027. Seura maksaa tapahtumaan osallistuvien henkilömaksut. Myös seuran melontakalusto on joukkueen käytettävissä. Muut kulut (asuntoautojen vuokra, polttoaine jne.) joukkue hoitaa itse. 

Vuonna 2027 järjestetään taas yksipäiväiset Maratonmelonnan sekaparien SM-kisat, tällä kertaa ajankohta on todennäköisesti loppukesässä/alkusyksyssä. Omissa kisoissa jäsenten on mahdollista osallistua laajasti talkoisiin ja samalla tavata ja tutustua muihin jäseniin. Lisäksi suunnitteilla on kansainvälinen avovesimelontakilpailu, Yyteri-melonta, joka järjestetään nimensä mukaisesti Yyterissä elokuussa. 

Kilpatiimiläiset järjestävät kaikille melamajaville avoimen maastojuoksutapahtuman keväällä ja syksyllä. Tapahtumaan voi osallistua iästä tai juoksuvauhdista riippumatta. Valittavana on kilpa- tai kuntosarja ja matkaksi voi valita 1–3 kilometriä. Tapahtuma järjestetään Porin metsässä.

Lokakuussa järjestetään vielä jäsenille tarkoitettu patikkaretki johonkin läheiseen kansallispuistoon tai retkeilyalueelle. Matka tehdään seuran vuokraamalla bussilla ja se on jäsenille ilmainen.

Vuokraustoiminta		

Melontavajamme sijainti keskustan tuntumassa Hevosluodossa, runsas vuokrauskalusto ja jokisuiston melontareitit tarjoavat helposti saavutettavat ja turvalliset puitteet melontakokemukselle. Vuokraustoiminasta kesä- elokuussa vastaavat palkatut kesätyöntekijät, jotka antavat vuokraajille alkuopastuksen, vinkit melontareitin valintaan sekä tarvittaessa auttavat vesille ja vesiltä pois. Melontaolosuhteet Kokemäenjoella ovat parantuneet kevään ja kesän 2025 aikana toteutettujen kahden Leader-hankkeen myötä, joissa uusittiin Lanajuovan ja Fäärtinjuovan melontalaiturit nuotiopaikkoineen sekä avattiin umpeenkasvanutta Lanajuopaa niittämällä. 

Sää vaikuttavat oleellisesti vuokraustoimintaan - aurinkoisina päivinä vajalla saattaa olla ruuhkaa, sateisina ja tuulisina päivinä hiljaista. Säihin emme voi vaikuttaa, mutta toivokaamme että vuosi 2027 on pääosin aurinkoinen ja mahdollisimman moni uusi melonnasta kiinnostunut löytää tiensä melontavajallamme. Kesällä 2026 lyhensimme vuokrauskautta usein hiljaisesta alkukesästä kahdella viikolla, mikä osoittautui järkeväksi ratkaisuksi. Kesällä 2027 vuokrauskausi aloitetaan kesän -26 tavoin juhannusviikon alussa ja päätetään koulujen alkaessa elokuussa (22.6.–11.8.). Kesätyöntekijöitä palkataan sama määrä kuin vuonna 2026 (5–6). Vuokraustoiminnasta kertovaa tiedottamista pyritään tehostamaan.

Vuokrauskalustoa tarkistetaan vuosittain ja mahdolliset epäkurantit poistetaan tai myydään pois.

Melotukset

Koululais- ja opiskelijamelonnat ovat osa vuokraustoimintaa ja ne ajoittuvat toukokuulle ja elo-syyskuulle. Lokakuussa melotuksia ei enää järjestetä. Koululaismelonnoissa tulee olla myös opettaja mukana melomassa. Melottajina toimivat erikseen sovitut seuran jäsenet. Erilaiset yritys- ja ryhmämelotukset sovitaan erikseen melotusvastaavan kanssa, joka jakaa melotustehtäviä eteenpäin melotusrinkiin ilmoittautuneiden kesken MeMa Melotukset -WhatsApp-ryhmässä. Jäsenet, jotka ovat jäsenhakemuksessa ilmoittaneet kiinnostuksen osallistua melotuksiin, liitetään automaattisesti tähän ryhmään. Vuonna 2026 melotuksia oli edellisiin vuosiin nähden erittäin paljon ja kysyntää olisi ollut enemmänkin. Aktiivinen melotusporukka on kuitenkin pieni ja melotusten vetäjiksi olisi tarvetta saada lisää väkeä. Kuormituksen vähentämiseksi vuonna 2027 melotuksia ei järjestetä lainkaan heinäkuussa. Melotusturvallisuuden varmistamiseksi melottajille järjestetään kauden alkaessa pelastautumisharjoitus joella. 

Vuoden 2026 melontakaudelle hallitus laati ja hyväksyi ohjeen yleisömelontoja varten. Se sisältää myös melonnan turvallisuuteen liittyvän ohjeistuksen. Vastaavat ohjeet on useimmilla melontaseuroilla, joilla on yleisötoimintaa. Tarkoituksena on parantaa erityisesti melotusten turvallisuutta selkeillä käytännön ohjeilla. Turvallisuusohjeiden pohjana on käytetty Melontaturvallisuuden neuvottelukunnan laatimaa ja 18.11.2024 hyväksymää melonnan turvallisuusohjetta. Ohjeen tunnettuutta pyritään parantamaan vuonna 2027. 

Melotusten yhteydessä ryhmät ovat voineet vuodesta 2024 lähtien varata 80 €:n maksua vastaan myös seuran saunalauttaa, mutta kiinnostus on ollut melko vähäistä. Muistutetaan ryhmiä saunalautan vuokrausmahdollisuudesta melotuksen yhteydessä edelleen myös vuonna 2027. Saunalautan käyttö on maksutonta seuran järjestämissä tapahtumissa ja seuran jäsenten yhteiskäytössä (esim. koulutukset, naisten melonta, retket, treenit ja talkoot). Pelkkä saunan vuokraus ei ole mahdollista seuran ulkopuolisille.

Majavajunnut 

Melamajavien kautta lapsilla ja nuorilla on mahdollisuus saada melonnasta pitkäaikainen, mukava liikunta/urheiluharrastus. Toiminnassa keskiössä on ”hyvä meininki” sekä liikunnan ilo, vaikka harjoituksissa hikoillaan ja vaaditaan vauhtiakin. Melamajavat tarjoavat mahdollisuuden meloa ”muuten vaan”, mutta toisaalta seuran kautta on mahdollista päästä kiinni kilpailutoimintaan. 

Seuran nuorisotoimintaa on saatu virkistettyä muutaman vuoden aikana ja panostusta toimintaan jatketaan. Seuralla on tällä hetkellä vajaan 10 juniorin aktiivinen ryhmä ja tavoitteena on viedä tätä ryhmää hyvällä fiiliksellä eteenpäin. Nuorisotoimintaan haetaan Porin kaupungin toiminta-avustusta, lisäksi toimintaan pyritään mahdollisuuksien mukaan saamaan sponsoritukea.

Yhteistä talvikautta vietetään uimahallilla ja Vähärauman koulun liikuntasalissa. Talvikaudella yhteisiä sisäharjoituksia on kerran viikossa (pl. koulujen loma-ajat). Muuta toimintaa järjestetään mahdollisuuksien mukaan: talvikauden tavoitteena on tehdä matalan kynnyksen yhteislenkkejä (juoksu, hiihto) keskiviikkoiltaisin. Mikäli kiinnostusta on, majavajunnuille/perheille pyritään pitämään hiihdon tekniikkakurssi yhteistyössä alueen hiihtoseuran kanssa.  

Yhteisharjoitusten lisäksi majavajunnuja kannustetaan liikkumaan itsenäisesti. Tämän tiimoilta heille tehdään talvikauden ajaksi omatoiminen harjoitusohjelma. Sen suorittamiseen kannustetaan ”haasteen” muodossa. Keväisin ja syksyisin junnut osallistuvat seuran maastojuoksutapahtumaan yhdessä muiden kilpamelojien ja kuntoilijoiden kanssa.

Avovesikausi aloitetaan, kun joen virtaus sallii sen. Avovesikaudella on ohjatut harjoitukset 1–2 kertaa viikossa. Majavajunnuilla on mahdollisuus osallistua Suomen Cup- ja NSM-kilpailuihin, Melamajavat maksaa junioreiden osallistumismaksut kilpailuissa. 

Majavajunnut melovat säiden salliessa aina syksyyn asti. Avovesikauden päätteeksi, lokakuun alussa pidetään oma ”Pimiä melonta” ja saunailta. Majavajunnut ovat osallistuneet perinteisesti myös seuran yhteiselle patikkaretkelle lokakuussa.  
 
Kesän aikana pidetään mahdollisuuksien mukaan ns. lasten ja nuorten kursseja, mikäli löytyy vastuuvetäjä sekä riittävästi ohjaajia. Omia kokeneempia junioreita käytetään apuohjaajina. 

Majavajunnut ja -perheet osallistuvat seuran talkootyöhön mahdollisuuksien mukaan. Majavajunnuperheille jaetaan erikseen sunnuntain vuokrausvuoroja, mikäli kilpailukalenteri mahdollistaa sen. Lisäksi vanhemmat ovat tarvittaessa mukana apuna harjoituksissa turvakajakkina.

Lasten/nuorten melontaharrastuksen kustannukset pyritään pitämään kohtuullisina. Seura pyrkii tarjoamaan nuorille mahdollisuuden aloittaa kilpamelonta ja tarjoaa tähän alkuvaiheessa kalustoa. Oman kajakin ja välineistön hankinta voi olla ajankohtaista melojan kehittyessä ja edetessä kilpamelonnassa.

Nuorisotoimintaa ylläpidetään erittäin pienen ohjaajaporukan voimin, joten toiminnassa on arvioitava ohjaajaresurssien riittävyys. Samasta syystä kiinnostuneille tarjotaan liiton kouluttautumismahdollisuuksia sekä jaetaan vastuuta vanhemmille. 

Mikäli saadaan sponsoritukea, tavoitteena on hankkia yksi uusi pidempi kilpakajakki 12-sarjan melojille. 


Aikuisten kilpamelonta/kuntomelonta

Kilpamelonta 

Melamajavilla on aktiivinen kilpajoukkue, joka koostuu eri-ikäisistä melojista. Aikuisten osalta kotimaan pääkilpailut ovat rata- sekä maratonmelonnan SM-kilpailut. Osalla joukkueesta tavoitteena on myös kansainväliset kilpailut.

Kilpamelojat osallistuvat aktiivisesti seuran talkoisiin, puitteiden ja kaluston kunnostamiseen. Kilpamelojilla on myös keskeinen rooli Porin oman kilpailun, eli maratonmelonnan sekaparien SM-kilpailujen järjestämisessä. Kyseisen kilpailun ajankohta olisi todennäköisesti alkusyksyllä. Suunnitelmissa on myös uuden avovesikilpailun järjestäminen Yyterissä. Yyteri-melonta olisi ensimmäinen laatuaan niin Porissa kuin Suomessakin, sillä Suomessa ei ole järjestetty aiemmin avovesikilpailuja. 

Aikuisten kunto/kilpakalustoon ei ole suunnitelmissa kalustohankintoja tulevana vuonna. Seura tukee kilpailutoimintaa kustantamalla osallistujien kilpailumaksut. Melamajavilla on myös paikka Melonta- ja Soutuliiton rata- ja maratonjaoksessa.

Kuntomelonta 

Mikäli löytyy kiinnostuneita, voisi seuran toimintaa laajentaa isommaksi kilpa/ kuntojaokseksi. Tämä edellyttää riittävästi innokkaita, uusia kuntoilijoita, jotta toiminnan käytännön vastuuta ja säännöllistä toimintaa voisi jakaa useamman henkilön kesken. 

Viikoittaiseen avovesikauden ohjelmaan voisi kuulua esimerkiksi Majavaliiga, jossa niin kuntoilijat, kilpamelojat kuin isommat junnutkin voisivat haastaa itseään. Keväällä kuntomelojille voisi järjestää kilpatiimiin toimesta opastuksen kalustoon ja/tai melontatekniikkaan liittyen. 

Vajan ja kaluston ylläpito 	

Keväällä 2025 Hevosluodon melontavajan pahoin lahonnutta lattiaa ja etuseinää rakenteineen kunnostettiin ja uusittiin talkoovoimin, mikä oli seuralle ja talkoisiin osallistuneille suuri panostus. Talkootunteja kertyi yli 200. Avoimet lattianosat saatiin suurimmalta osin kuntoon. Kajakkihyllyjen alueiden ja vajan itäpään osalta lattian korjaus jäi tulevaisuuteen työn mittavuuden vuoksi, vaikka korjaustarvetta ja lahoja rakenteita on sielläkin. Kevään 2025 korjaukset ovat helpottaneet olennaisesti vajan käyttöä ja huoltoa. Lattiaremontin yhteydessä uusi nosto-ovi otettiin käyttöön ja palvelutiski siirretiin lähemmäs ovea. Muutoksilla vapautuvaan tilaan saatiin lisää kaivattua säilytys- ja toimintatilaa sekä pystyttiin järjestämään aukkopeite- ja melatelineet toimivammin. Kesäksi 2026 seuran jäsen Harri Hiljanen teki sekä vajalle että Kappeliin uudet kajakkien kuivaustelineet ulos.

Keväällä 2026 kunnostettiin vielä vajan punttinurkkauksen lattia. Nurkkausta on kehitetty myös junnuille sopivaksi. Samalla sinne asennettiin valot ja hankittiin lisää painoja. Seuraavina vuosina lattian uusimista jatketaan vähittäin. Vuonna 2027 pidetään kuitenkin välivuosi. Seuraavina vuosina asiaa harkitaan taas uudelleen. Pistorasioiden eteen hankitaan vikavirtasuojat, lisätään pistorasioita ja kolmivaihepistorasia. Seuran varapuheenjohtaja Markku Savolainen on vastannut työstä.   

Keväällä vajan ja sen ympäristön kunnossapidosta huolehditaan ennen vuokrauskauden alkua, toukokuun puolivälissä pidettävillä siivoustalkoilla, jolloin vaja herätellään käyttökuntoon. Ranta siivotaan mudasta ja muusta roskasta osin talkoissa. Tätä siivousta jatketaan vielä niiden jälkeenkin, kunhan vesi on keväällä laskenut normaalitasolle ja ranta alkaa kuivua. Laiturit pyritään saamaan paikoilleen jokeen ja käyttökuntoon jo ennen talkoita, heti kevättulvien jälkeen. 

Vuokrauskauden aikana pihan, rannan ja vajan sekä kuivakäymälän huollosta vastaavat pääasiallisesti kesätyöntekijät. Se ei kuitenkaan riitä etenkään kovimman sesongin aikana, vaan myös jäsenistöltä odotetaan omatoimista panostusta etenkin vaativampiin huoltotoimiin. Vuokrauskauden jälkeen syksykaudella vajaa sekä piha-aluetta huolletaan yksinomaan jäsenistön voimin talkoilla. Alueen viihtyvyyden ja toimivuuden pitämiseksi hyvällä tasolla on tärkeää, että koko jäsenistö osallistuu vajan ja kaluston huoltoon, toki omien voimavarojen puitteissa. Yhteinen toiminta on tärkeää myös yhteisöllisyyden kannalta.


Kauden päättyessä pidetään vielä syystalkoot, jolloin vaja ja kalusto saatetaan talvilepoon ja pienemmät laiturit nostetaan talviteloille ennen kuin joki jäätyy. Ison laiturin nostoon tarvitaan nosturi. Syystalkoiden yhteydessä nostetaan myös keväällä 2025 uusitut Lanajuovan ja Fäärtin (vain tarvittaessa) melontalaiturit rannalle talvehtimaan. 


Kappeli	
Reposaaressa sijaitseva Kappeli on Melamajavien merimelontatukikohta. Kappelin kalusto on kalustomaksun maksaneiden jäsenten käytettävissä varausten perusteella. Kappelista tehdään myös ohjattuja ilta- ja päiväretkiä. Siellä järjestetään seuran peruskursseja sekä erilaisia tekniikkakursseja ja -harjoituksia. Melontakauden 2025 alussa Kappelin konttiin hankittiin uusia hinausköysiä, pumppuja, kansikompasseja ja meloja, eikä kalusto tällä hetkellä kaipaa uusimista vaan on riittävää ja hyväkuntoista. Ulkona olevat, lahot kajakkitelineet uusittiin keväällä 2026.
Kevään ja kesän 2027 aikana Kappelin merimelontatukikohtaa esitellään ja tehdään tutuksi erityisesti seuran uusille jäsenille ja pyritään lisäämään sekä järjestettyjä retkiä että omaehtoista melomista Kappelista. Keväällä järjestetään uusien jäsenten info Kappelissa.
Kalustohankinnat 
Vuonna 2027 ei tulla hankkimaan vajalle tai Kappelille uusia vuokra- tai jäsenkajakkeja retkikäyttöön. Kesällä 2025 hankittiin alle 12-vuotiaille 2 uutta Prestol-kilpakajakkia sekä uimahallille talviharjoitteluun 1 leveämmällä lantiomitoituksella oleva kajakki sekä aukkopeitteitä. Vuonna 2026 hankittiin vielä yksi nuorisokilpakajakki sekä pienempiä tarvikkeita, kuten kelluntaliivejä, aukkopeitteitä ja pumppuja. Mikäli saadaan sponsoritukea, tavoitteena on hankkia yksi uusi pidempi kilpakajakki 12-sarjan melojille vuonna 2027. Kappelin tukikohdassa ei vuodelle 2027 ole tiedossa hankintatarpeita. Kaluston korjaustarvikkeita hankitaan tarpeen mukaan. Kaluston huollosta ja huollontarpeen tiedottamisesta vastaavat kaluston käyttäjät ja kesätyöntekijät. 

Koulutukset		
Kesällä 2027 Melamajavat järjestää yhden melonnan peruskurssin alkukesällä, mahdollisuuksien mukaan jatkokursseja (EPP2, EPP3) sekä erilaisia tekniikka- ja pelastautumisharjoituksia. Keskikesällä heinäkuussa järjestetään toinen peruskurssi, jolle palkataan ulkopuolinen vetäjä. Peruskurssit järjestetään vuosien 2025–26 kokemusten perusteella suurelta osin jokiympäristössä, vajalta käsin. Näin varmistetaan kurssien saavutettavuus. Keväällä pyritään pitämään viikonloppuleiri melontaohjaajille ja ohjauksesta kiinnostuneille aiempien vuosien tapaan. Melamajavien omat kurssinvetäjät vetävät pääsääntöisesti kursseja, joiden sisältö, määrä ja aikataulut tarkentuvat myöhemmin keväällä. Myös jäsenet voivat itse ehdottaa ja suunnitella kursseja/koulutuksia.

Talvikauden aikana jäsenistölle on tarjolla viikoittainen vuoro uimahallilla, jossa pääsee harjoittelemaan esim. pelastautumistaitoja ja melontatekniikkaa turvallisissa halli-olosuhteissa. Vuorot järjestetään Porin keskustan uimahallilla sunnuntaisin. Nuorisoryhmän oma vuoro on noin kerran kuukaudessa. Melamajavien jäsenet, jotka ovat maksaneet jäsenmaksun sekä kalustomaksun tai kajakkipaikkamaksun, voivat käydä heille varatulla uimahallivuorolla veloituksetta. Vuorolle pääsee harjoituskorttia näyttämällä.

Seura järjestää ja tukee jäsentensä melonnan jatkokoulutusta. Kiinnostuksen mukaan osallistutaan Melonta- ja soutuliiton koulutustapahtumiin. Kulukorvauksista päätetään tapauskohtaisesti.

Turvallisuus ja reilun pelin säännöt	

Turvallisuus vajalla
Vajan ympärille joitakin vuosia sitten rakennetut aidat ovat parantaneet merkittävästi turvallisempaa toimintaa vajalla ja sen edustalla. Vajalla on myös valvontakamerat ja Satakunnan Turvapalveluiden hälytysjärjestelmä. Hälytysjärjestelmä on tarkoitettu lähinnä kesätyöntekijöille vaaratilanteiden varalta. Hälytysnappia käytettäessä Satakunnan Turvapalveluiden vartija saapuu paikalle. Tallentavat valvontakamerat ovat käytössä ympärivuotisesti. Turvallisuuden vuoksi kesätyöntekijöitä on aina vähintään kaksi samanaikaisesti työvuorossa. Vaahtosammuttimet tarkistetaan säännöllisesti. 

Kesätyöntekijöille järjestetään ennen töiden alkua perehdytyspäivä. Sen aikana heidät perehdytetään vuokraustoimintaan, asiakaspalveluun sekä turvallisuusasioihin. Perehdytystilaisuuden päättää melontakurssi, jossa käydään läpi turvallisuusohjeita ja tehdään harjoituksia vesillä.

Melontaturvallisuus
Melontakaudeksi 2026 Melamajavien hallitus laati oman turvallisuuspainotteisen ohjeen yleisömelontoja varten. Ohje perustuu Melontaturvallisuuden neuvottelukunnan valtakunnalliseen ohjeeseen sekä muiden melontaseurojen ohjeistukseen. Ohjeilla pyritään parantamaan ja selkiinnyttämään erityisesti melotusten ja muun yleisötoiminnan turvallisuutta ja luomaan yhtenäiset menettelytavat seuran toimintaan ja tapahtumiin. Riittävä uimataito on ehdoton edellytys melotuksiin, vuokraustoimintaan ja muuhun yleisötoimintaan osallistuvalle yleisölle.

Melontaturvallisuudesta huolehditaan jäsenille säännöllisesti järjestettävin tekniikka- ja pelastautumisharjoituksin. Osa melontaturvallisuuden ylläpitämistä ovat talvikaudella järjestettävät uimahalliharjoitukset, joita varten on laadittu oma ohjeistuksensa. Melotusten vetäjille järjestetään keväällä 2027 joella omat pelastautumisharjoitukset.

Kaupungin kanssa yhteistyössä järjestettäville retkille (kuutamomelonta, linturetki) vaaditaan osallistujilta aikaisempaa melontakokemusta ja tuodaan esiin uimataidon välttämättömyys. 

Virtaukset joella saattavat etenkin keväällä ja alkukesästä olla hyvinkin voimakkaita. Virtauksien voimakkuutta seurataan, ja mikäli ne todetaan liian voimakkaiksi, vuokraus- ja ryhmämelotuksia ei turvallisuussyistä järjestetä. Voimakas virtaus saattaa olla liian haastavaa kokemattomille melojille. Ohjeistuksia päivitetään tarpeen mukaan.

Kaluston ja turvavälineistön kuntoa tarkistellaan koko kauden ajan. Epäkuntoiset kajakit laitetaan käyttökieltoon, kunnes ne on korjattu tai poistettu kokonaan käytöstä. Jokaisen jäsenen velvollisuus on ilmoittaa kalustoon, tarvikkeisiin tai toimintaan kohdistuvista vioista joko ottamalla yhteyttä vaja- tai kalustovastaavaan tai sähköpostitse info@melamajavat.fi.

Vuokrattavien Oasis-kajakkien tuotetiedot on vuodesta 2025 lähtien ilmoitettu verkkosivuilla ja tiskillä vuokrausohjeissa. Esim. Rainbow Oasis -yksikkö: kajakin paino 25 kg, pituus 430 cm, aukon koko 86 x 47 cm, käyttäjän koko S-XL. 

Suomen Melonta- ja Soutuliiton kautta seurallamme on Pohjolan Tuplaturvavakuutus, johon kuuluu:
Vapaaehtoistyöntekijöiden tapaturmavakuutus
Vakuutus korvaa tapaturmat, jotka ovat sattuneet esimerkiksi talkoissa, valmennus- tai koulutustapahtumissa, kilpailujen järjestelytehtävissä tai matkalla talkoisiin/talkoista.
Toiminnanvastuuvakuutus
Toiminnanvastuuvakuutus korvaa seuran kolmannelle osapuolelle aiheuttamat henkilö- ja esinevahingot, joista vakuutettu on korvausvastuussa.

Reilun pelin säännöt
Melamajavat noudattaa kaikessa toiminnassaan laatimiaan Reilun pelin sääntöjä, jotka perustuvat Olympiakomitean Reilu peli – urheiluyhteisön eettiset periaatteet -ohjeeseen. Reilun pelin säännöissä keskeisimmiksi periaatteiksi on nostettu turvallinen toimintaympäristö sekä yhdenvertaisuus ja tasa-arvo. Melamajavien Reilun pelin säännöt löytyvät seuran verkkosivuilta ja edellytämme kaikkien kunnioittavan sääntöjä.

Avustukset		

Vuodelle 2027 haetaan viime vuoden tavoin Porin kaupungilta liikunnan toiminta-avustusta (saatavissa vain nuorisotoimintaan) ja kesätyötukea. Lisäksi haetaan Kesätyötukea OP:n piikkiin sekä avustuksia ja sponsoritukea mahdollisuuksien mukaan yrityksiltä ja esim. säätiöiltä. Sopivia avustuskohteita pyritään löytämään myös vuodelle 2027.




Tiedotus	

Melamajavat tiedottaa jäsenilleen toiminnasta, tapahtumista jne. suoraan sähköpostitse ja erilaisissa WhatsApp-ryhmissä sekä seuran verkkosivuilla.

Yleisölle tiedotetaan mm. seuran verkkosivuilla, Facebookissa, Instagramissa, Lähellä -palvelussa sekä Satakunnan Menokoneessa.

Seuran toiminnasta pyritään myös saamaan juttuja radioon sekä sanoma- ja aikakauslehtiin. Myös melotusten markkinointiin panostetaan kevään 2026 tapaan.

Jäsenhallinta	

Melamajavat siirsi vuoden 2026 alussa jäsenhallintansa Suomisport -järjestelmään, jota useimmat Suomen urheiluseurat käyttävät. Suomisportiin jokainen jäsen luo itselleen tilin, jonka kautta maksetaan jäsenmaksut, kalustomaksut, kajakkipaikkamaksut sekä erilaisten tapahtumien maksut. Suomisportin kautta voidaan hoitaa myös ilmoittautumiset sinne luotuihin tapahtumiin. Suomisportissa Melamajavilla on aina ajan tasalla oleva jäsenrekisteri sekä tieto kunkin jäsenen maksamista maksuista. Maksamattomista maksuista järjestelmä lähettää maksumuistutukset. Suomisportista ei mene käyttömaksuja, mutta jokaisesta transaktiosta menee 1,32 € maksu, mikä pienentää seuran saamaa osuutta maksuista.

Suomisportin käyttöohjeet löytyvät Melamajavien verkkosivuilta. Suomisportin käytöstä tiedotetaan muutenkin jatkuvasti erilaisissa yhteyksissä, ja sen käyttöön saa tarvittaessa opastusta jäsensihteeriltä.
